कोरोनावैक! वो दवा जिसे लेकर चीन ने किया ये बड़ा दावा - corona covid 19 virus drug company cyanovac biotech vaccine humans successful trial crime - AajTak
कोरोनावैक! वो दवा जिसे लेकर चीन ने किया ये बड़ा दावा
पहली बार ऐसा हुआ है कि कोरोना वायरस को लेकर बनाई जा रही कई वैक्सीन ने बंदर को कोरोना के संक्रमण से बचाया है. ये कामयाबी ब्रिटेन की ऑक्सफोर्ड लैब के अलावा चीन की एक दवा बनाने वाली कंपनी ने भी हासिल कर ली है. इस कंपनी ने लाल मुंह वाले बंदरों को लैब में टेस्टिंग के लिए वैक्सीन दी.
कोरोना की दवा बनाने के लिए कई देशों के वैज्ञानिक और डॉक्टर रात दिन रिसर्च कर रहे हैं
नई दिल्ली, 20 मई 2020, अपडेटेड 18:21 IST
चीन की एक दवा कंपनी इंसानों पर कर रही है रिसर्च
एंटी कोरोना वैक्सीन का कर दिया है नामकरण
चीन ने कोरोना दिया. चीन ने ही कोरोना का नाम भी दिया. अब चीन की कंपनी ही कोरोना की वैक्सीन देने की तैयारी में है. इतना ही नहीं उसने कोरोना वायरस को मारने वाली वैक्सीन का नाम तक रख दिया है कोरोनावैक. जी हां, कोरोना की इस वैक्सीन कोरोनावैक को बनाने के चीन बेहद करीब पहुंच गया है. खबरों के मुताबिक बंदरों के बाद इस वैक्सीन का कंपनी ने इंसानों पर भी ट्रायल कर लिया है और नतीजा काफी अच्छा आया है.
पहली बार ऐसा हुआ है कि कोरोना वायरस को लेकर बनाई जा रही कई वैक्सीन ने बंदर को कोरोना के संक्रमण से बचाया है. ये कामयाबी ब्रिटेन की ऑक्सफोर्ड लैब के अलावा चीन की एक दवा बनाने वाली कंपनी ने भी हासिल कर ली है. इस कंपनी ने लाल मुंह वाले बंदरों को लैब में टेस्टिंग के लिए वैक्सीन दी. जिसकी जांच के बाद पता चला कि इन बंदरों के शरीर ने इसकी एंटीबॉडी तैयार कर ली. और अब इन्हें दोबारा कभी कोरोना वायरस नहीं हो सकता. चीन की इस कंपनी ने अब इंसानों पर इस वैक्सीन का ट्रायल शुरू कर दिया है.
चीन की राजधानी बीजिंग में मौजूद दवा निर्माता कंपनी साइनोवैक बायोटेक ने दावा किया है कि उसने 8 बंदरों को अपनी नई वैक्सीन की अलग-अलग डोज़ दी थी. जिसके हैरान करने वाले नतीजे सामने आए. बंदरों के फेफड़ों में ट्यूब के ज़रिए वैक्सीन की शक्ल में कोरोना वायरस डाला गया था. आठ में से एक भी बंदर कोरोना वायरस का शिकार नहीं हुआ. बताया गया कि जिस बंदर को सबसे ज्यादा डोज दी गई थी. सात दिन बाद भी उसके फेफड़ों में या शरीर में कहीं भी कोरोना वायरस के कोई लक्षण या सबूत नहीं दिखाई दिए. कुछ बंदरों में हल्का सा असर दिखाई दिया लेकिन उनकी प्रतिरोधक क्षमता ने उसे नियंत्रित कर लिया.
साइनोवैक ने दरों पर किए गए परीक्षण के बाद वैक्सीन की रिपोर्ट जारी की. बंदरों पर आए हैरतअंगेज नतीजों के बाद कंपनी ने इंसानों पर भी ट्रायल की शुरुआत कर दी है. और उम्मीद जताई जा रही है कि ये वैक्सीन इंसानों पर भी अच्छा असर करेगी. साइनोवैक बायोटेक को अपनी इस वैक्सीन के कामयाब होने का इतना यकीन है कि उसने बड़े पैमाने पर इसके उत्पादन की तैयारी भी शुरू कर दी है. हालांकि कोरोना की वैक्सीन को लेकर भले इस कंपनी ने अपने पत्ते ना खोले हों. मगर उसने अभी से दुनिया भर की कंपनियों से इस वैक्सीन के लिए साझेदारी पर बातचीत शुरू कर दी है.
साइनोवैक बायोटेक ने ट्रायल पूरा होने से पहले ही इस वैक्सीन का नाम भी रख लिया है कोरोनावैक. चीन में कोरोना वायरस की वैक्सीन के चार क्लीनिकल ट्रायल को इजाज़त मिली हुई. जिनमें एक साइनोवैक बायोटेक का ट्रायल भी शामिल है. कंपनी ने दावा किया है कि उसका रिसर्च आखिरी दौर में है और चौंकाने वाले नतीजे मिले हैं. इंसानों पर ट्रायल शुरू करने के साथ ही कंपनी का कहना है कि वो उस वायरस को रोकने के लिए सालाना कोरोनावैक के 10 करोड़ डोज़ बनाने के लिए तैयार है. इस कंपनी को अपनी वैक्सीन की कामयाबी पर इतना ज्यादा यकीन है कि इसने हज़ारों डोज पहले से ही बनाकर सफेद और नारंगी रंग के पैकेट में बंद कर लिए हैं.
कोरोनावैक को बनाने के लिए साइनोवैक बायोटेक में दिन-रात तीन शिफ्ट में काम हो रहा है. क्योंकि उसे पता है कि अगर उसने सबसे पहले वैक्सीन तैयार कर ली तो फिर कितना भी उत्पादन कर ले. पूरी दुनिया की आबादी के लिए उसके स्टॉक कम पड़ जाएंगे. इसलिए कंपनी वैक्सीन बनाने में एक मिनट भी ज़ाया नहीं करना चाहती है. उसने अभी से विदेशी साझेदारों के साथ हाथ मिलाने की तैयारी शुरू कर दी है. उसके ये विदेशी सहयोगी यूरोप और एशिया की कंपनियां हैं. जो पहले से ही फ्लू और हेपेटाइटिस की दवाएं उससे खरीदती रही हैं.
साइनोवैक बायोटेक दुनिया की मानी जानी दवा कंपनी है. जो अबतक कई वायरल इंफेक्शन की वैक्सीन बना चुकी है. साइनोवैक ने 2009 में H1N1 यानी स्वाइन फ्लू जैसे वायरस का पहला वैक्सीन बाजार में उतारा था. साइनोवैक ने वैक्सीन के ट्रायल के जो नतीजे जारी किए हैं. फिलहाल डब्लूएचओ या दुनिया के दूसरे वैज्ञानिकों ने उसकी अभी समीक्षा नहीं की है. कहा जा रहा है कि इस ट्रायल के बाद कंपनी ने अपने पूर्वी जियांग्सु राज्य में 144 वॉलेंटियर पर भी इसका टेस्ट किया है. हालांकि इस ट्रायल के नतीजे के बारे में कंपनी अभी ज्यादा कुछ नहीं बता रही है.
साइनोवैक बायोटेक को उम्मीद है कि कोरोनावैक के जून के आखिर तक क्लीनिकल ट्रायल के पहले दो फेज के भी नतीजे आ जाएंगे. इसके बाद कंपनी तीसरे फेज की ट्रायल शुरू करेगी जिससे पता चलेगा कि उसका प्रोडक्ट वायरस के कैरियर्स पर कितना कारगर है. हालांकि कंपनी पक्के तौर पर ये नहीं कह रही है कि वैक्सीन कब तक बाजार में आ जाएगी.
बिहार: कोरोना संकट के बीच स्वास्थ्य विभाग के प्रधान सचिव का तबादला
कोरोना से जुड़ी बड़ी ख़बर, वैक्सीन का बंदरों पर ट्रायल सफल
कोरोना संकट का असर Ola पर, 1400 कर्मचारियों की होगी छंटनी
दिल्ली: कोरोना की सबसे बड़ी उछाल, 24 घंटे में 534 केस, कुल आंकड़ा 11
इमरान की पार्टी की नेता की कोरोना से मौत, किया था अस्पताल का दौरा